Flykollisjonen over Moncks Corner 2015

Flykollisjonen over Moncks Corner 2015 fant sted den 7. juli 2015 da et jagerfly av typen General Dynamics F-16CJ Fighting Falcon kolliderte med et småfly av typen Cessna 150M over Moncks Corner i delstaten Sør-Carolina i USA. Begge personene om bord i Cessna-flyet omkom i ulykken. Flygeren av F-16-flyet klarte derimot å skyte seg ut på en trygg måte. 

 Flyene 
 F-16 Fighting Falcon 
Det første flyet var et General Dynamics F-16C Block 50 Fighting Falcon fra United States Air Force med serienummer 96-0085. Det hadde sin base ved Shaw Air Force Base, og ble operert av 20. jagerving.

 Cessna 150M 
Det andre flyet var et Cessna 150M med registreringsnummer N3601V. 

 Ulykken 
Om lag klokken 11.00 lokal tid  den 7. juli 2015 kolliderte F-16-flyet og Cessna 150 med hverandre over Moncks Corner i South Carolina, omkring 48 kilometer nord for Charleston. Vitner har hevdet at Cessna-flyet var under klatring da det ble truffet av F-16-flyet i siden, og at F-16-flyet skar seg tvers gjennom privatflyet. Flyene befant seg i en høyde på mellom 2 000 og 3 000 fot (610–914 meter). Begge flyene styrtet i et åkerområde tilhørende Lewisfield Plantation. Vrakrester fra flyene var spredt over et stort område ved småbyen Moncks Corner, hvor beboerne fortalte lokale medier at de hadde hørt et kraftig smell og sett en «ildkule» falle ned fra himmelen.

Det ble rapportert om at F-16-flygeren hadde skutt seg ut av det skadde flyet før det traff bakken. Han kom trygt ned i fallskjerm og landet flere kilometer sør for kollisjonsstedet. Begge de ombordværende på Cessna 150-flyet omkom.  Liket av den 68-årige passasjeren ble funnet i Cooper River tidlig dagen etter ulykken, og senere samme dag ble også liket av den 30-årige flygeren/eieren funnet i samme elv. Flygeren av F-16-flyet var alene på vei ut på et treningsoppdrag fra Shaw Air Force Base for å øve på instrumentassisterte innflyginger ved Joint Base Charleston. De to personene om bord i Cessna-flyet var undervies på en dagstur fra Berkeley County lufthavn til Myrtle Beach. 

Ulykken fant sted nær en liten sivil flyplass og nær et smalt luftterritorium over South Carolina som er merket av på luftfartskart som et «militært operasjonsområde» hvor det er kjent at jagerfly på treningsoppdrag forekommer.

 Etterforskning 
National Transportation Safety Board har satt i gang sin etterforskning av ulykken. Federal Aviation Administration har også innledet en etterforskning. 

 Se også 
Flykollisjonen over Norfolk 1974

 Referanser 

Moncks Corner, 2015
Moncks Corner, 2015
Moncks Corner, 2015
Kategori:Berkeley County (Sør-Carolina)
Kategori:Sør-Carolina
Kategori:Ulykker og hendelser med fly fra United States Air Force
Kategori:2015 i Sør-Carolina